Ekologik xavfli mahsulotlar va chiqindilarni O‘zbekiston Respublikasi hududiga olib kirish va respublika hududidan olib chiqish tartibini yanada takomillashtirish chora-tadbirlari to‘g‘risida

Xavfli chiqindilarni chegaralararo tashish va yo‘q qilib tashlash ustidan nazorat qilish to‘g‘risidagi Bazel Konvensiyasiga (1989-yil 22-mart, Bazel) (keyingi o‘rinlarda Bazel konvensiyasi deb ataladi) muvofiq ekologik sertifikatlanishi lozim bo‘lgan ekologik xavfli mahsulotlar va chiqindilarni O‘zbekiston Respublikasiga olib kirish va respublika hududidan olib chiqishni davlat tomonidan tartibga solish tizimini yanada takomillashtirish maqsadida Vazirlar Mahkamasi qaror qiladi: 
 1. O‘zbekiston Respublikasi hududiga olib kirish va respublika hududidan olib chiqishda ekologik xavfli mahsulotlar va chiqindilarni majburiy ekologik sertifikatlashtirish tartibi to‘g‘risidagi nizom 1-ilovaga muvofiq tasdiqlansin.
 2. O‘zbekiston Respublikasi Ekologiya va atrof-muhitni muhofaza qilish davlat qo‘mitasi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 3. O‘zbekiston Respublikasi Hukumatining 2-ilovaga muvofiq ba’zi qarorlari o‘z kuchini yo‘qotgan deb hisoblansin.
 4. Mazkur qaror 2021-yil 1-maydan boshlab kuchga kiradi.
 5. Ushbu qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va O‘zbekiston Respublikasi Ekologiya va atrof-muhitni muhofaza qilish davlat qo‘mitasi raisi A.I. Maksudov zimmasiga yuklansin.
 1. Ushbu Nizom O‘zbekiston Respublikasida ishlab chiqarish va xizmat ko‘rsatish jarayonida hosil bo‘ladigan, O‘zbekiston Respublikasi hududiga olib kiriladigan va respublika hududidan olib chiqiladigan ekologik xavfli mahsulotlar hamda chiqindilarni majburiy ekologik sertifikatlash tartibini belgilaydi. 
 2. Ushbu Nizom qoidalari alohida belgilangan tartibda respublika hududidan tranzit o‘tadigan maxsus yuklarga nisbatan tatbiq etilmaydi.
 3. Ekologik xavfli mahsulotlar va chiqindilarni O‘zbekiston Respublikasi hududiga olib kirish va respublika hududidan olib chiqish O‘zbekiston Respublikasi Ekologiya va atrof-muhitni muhofaza qilish davlat qo‘mitasi (keyingi o‘rinlarda Davlat ekologiya qo‘mitasi deb ataladi) tizimidagi belgilangan tartibda akkreditatsiyadan o‘tgan ekologik sertifikatlash organi (keyingi o‘rinlarda ekologik sertifikatlash organi deb ataladi) tomonidan beriladigan ekologik sertifikat asosida amalga oshiriladi.
 4. Ekologik sertifikat O‘zbekiston Respublikasi hududiga olib kiriladigan va respublika hududidan olib chiqiladigan ekologik xavfli mahsulotlar va chiqindilar, respublikada ishlab chiqarilgan mahsulotlar texnik jihatdan tartibga soluvchi normativ hujjatlarda belgilangan ekologik xavfsizlik talablariga javob berishini tasdiqlaydigan Milliy sertifikatlashtirish tizimi qoidalariga muvofiq beriladigan hujjat hisoblanadi.
 5. “Xavfli chiqindilarni chegaralararo tashish va yo‘q qilib tashlash ustidan nazorat qilish to‘g‘risida”gi 1989-yil 22-martdagi Bazel Konvensiyasi (keyingi o‘rinlarda Bazel konvensiyasi deb ataladi) ishtirokchisi bo‘lmagan davlatlar O‘zbekiston Respublikasi Vazirlar Mahkamasi tomonidan ro‘yxati tasdiqlangan ekologik xavfli mahsulotlar va chiqindilar turlarini O‘zbekiston Respublikasi hududiga olib kirishlari va respublika hududidan olib chiqishlari qat’iyan taqiqlanadi. O‘zbekiston Respublikasi bilan Bazel konvensiyasi ishtirokchisi bo‘lmagan davlat o‘rtasida chiqindilarni tranzit tarzida olib o‘tishga doir xalqaro shartnoma mavjud bo‘lgan hollarda, bunday olib o‘tish ushbu xalqaro shartnoma qoidalari, shuningdek, ustuvor ravishda, Bazel konvensiyasida belgilangan umumiy talablar asosida amalga oshiriladi. 
 Davlat ekologiya qo‘mitasi tomonidan Bazel konvensiyasining talablariga muvofiq O‘zbekiston Respublikasi hududiga olib kiriladigan va respublika hududidan olib chiqiladigan hamda ekologik sertifikatlashtirilgan mahsulotlar va chiqindilarga doir hisobot tayyorlanib, belgilangan muddatlarda har yili Bazel konvensiyaning Kotibiyatiga taqdim etib boriladi.
 Ushbu hisobot:
 amalda O‘zbekiston Respublikasi hududiga olib kiriladigan yoki respublika hududidan olib chiqiladigan ekologik xavfli mahsulotlar va chiqindilar miqdori haqidagi ma’lumotlar;
 O‘zbekiston Respublikasi Davlat statistika qo‘mitasidan olinadigan — mahalliy ishlab chiqaruvchi va xizmat ko‘rsatuvchi tashkilotlardan O‘zbekiston Respublikasi hududida yillik hosil bo‘ladigan ekologik xavfli mahsulotlar va chiqindilar miqdori haqidagi ma’lumotlar; 
 O‘zbekiston Respublikasi Davlat bojxona qo‘mitasidan olinadigan — ekologik xavfli bo‘lgan mahsulotlar va chiqindilarni respublika hududiga olib kirish va uning hududidan chiqishi haqidagi jamlanma ma’lumotlar asosida tayyorlanadi.
 6. Ekologik xavfli mahsulotlar va chiqindilarni O‘zbekiston Respublikasi hududiga olib kirish va respublika hududidan olib chiqilishiga ekologik sertifikat berish ushbu Nizomga 1-ilovada keltirilgan sxemaga muvofiq amalga oshiriladi.
 7. Sertifikatlashtirilgan mahsulotga bojxona yuk deklaratsiyasini rasmiylashtirish vaqtida ekologik sertifikat ro‘yxat raqami va berilgan sanasi ko‘rsatiladi.
 8. Ekologik xavfli mahsulotlar va chiqindilarda ularning ekologik sertifikatlashtirilganligiga oid ma’lumotlar mavjud bo‘lmaganda bunday mahsulotlar va chiqindilarni O‘zbekiston Respublikasi hududiga olib kirish va respublika hududidan olib chiqish ushbu Nizomda ko‘rsatilgan tartibda ekologik sertifikatlashtiriladi.
 9. Ekologik sertifikatlash ishlari qonunchilik hujjatlarida belgilangan tartibda O‘zbekiston Respublikasida ishlab chiqarish va xizmat ko‘rsatish jarayonida hosil bo‘ladigan, O‘zbekiston Respublikasi hududiga olib kiriladigan va respublika hududidan olib chiqiladigan ekologik xavfli mahsulotlar hamda chiqindilarni rekologik sertifikatlash uchun ariza beruvchi bilan tuzilgan shartnomaga muvofiq amalga oshiriladi.
 10. Ekologik xavfli mahsulotlar va chiqindilarni O‘zbekiston Respublikasi hududiga olib kirish va respublika hududidan olib chiqishga ekologik sertifikat olish uchun ariza beruvchi “Yagona darcha” bojxona axborot tizimi orqali yoki to‘g‘ridan to‘g‘ri Davlat ekologiya qo‘mitasi tizimidagi ekologik sertifikatlash organiga ariza bilan murojaat qiladi.
 Ariza beruvchi tomonidan ekologik xavfli mahsulotlar va chiqindilarni O‘zbekiston Respublikasi hududiga olib kirish va respublika hududidan olib chiqishga ekologik sertifikat olish uchun:
 Vazirlar Mahkamasining 2021-yil 30-yanvardagi 43-son qarori bilan tasdiqlangan Majburiy ekologik sertifikatlanishi lozim bo‘lgan mahsulotlar va chiqindilar ro‘yxatiga asosan ushbu Nizomga 2-ilovaga muvofiq ekologik xavfli mahsulotlar va chiqindilarning nomi, miqdori, Tashqi iqtisodiy faoliyat Tovar nomenklaturasi kodi (keyingi o‘rinlarda TIF TN kod deb ataladi) ko‘rsatilgan buyurtma;
 ekologik xavfli mahsulotlar va chiqindilarni respublika hududiga olib kirish uchun — invoys/hisob-faktura, yukxati yoki uning hududidan olib chiqish uchun — invoys/hisob-faktura;
 olib kirilayotgan ekologik xavfli mahsulotlar va chiqindilarning aniq hajmi (soni) ko‘rsatilgan tashqi savdo shartnomasi (kontrakti) va mahsulotlarni yetkazib beruvchi hamda qabul qiluvchi o‘rtasida tuzilgan kelishuv(lar) nusxasi (ekologik sertifikatlashtirish bir kalendar yilga amalga oshirilganda) talab etiladi.
 11. Ariza beruvchi ushbu Nizomning 10-bandiga muvofiq ekologik sertifikat olish maqsadida arizani ko‘rib chiqish uchun ekologik sertifikatlash organiga taqdim etgan hujjatlar va ma’lumotlarning ishonchliligi va haqqoniyligi uchun javobgar hisoblanadi.
 Ekologik sertifikat olish uchun ekologik sertifikatlash organi ushbu Nizomning 10-bandida ko‘rsatilganidan boshqa ma’lumotlar va hujjatlarni talab qilishga haqli emas.
 12. Ekologik sertifikatlash organi bir ish kuni mobaynida taqdim etilgan hujjatlarni tahlil qiladi va hujjatlar to‘liq bo‘lganda ekologik xavfli mahsulotlar va chiqindilarni sertifikatlashni amalga oshirish to‘g‘risida qaror qabul qiladi, agar hujjatlar ushbu Nizomning 10-bandi talablariga javob bermasa, bu kamchiliklar to‘g‘risida ariza beruvchini xabardor qiladi.
 Ariza beruvchi ushbu kamchiliklarni o‘n kalendar kunda bartaraf etishi kerak, aks holda ekologik sertifikatlash organi hujjatlarni ariza beruvchiga “Yagona darcha” bojxona axborot tizimi orqali yoki uning pochta manziliga qaytaradi.
 13. Ekologik sertifikatlash organi sertifikatlash ishlarini o‘tkazish haqida qaror qabul qilgan holatda bir ish kuni mobaynida ekologik sertifikatlash dasturini ishlab chiqadi va tasdiqlaydi.
 14. Ekologik sertifikatlash organi tasdiqlangan dastur asosida ikki ish kun mobaynida sinov laboratoriyasida namunalarni sinovdan o‘tkazish ishlarini amalga oshiradi. 
 15. Ekologik xavfli mahsulotlar va chiqindilarni sertifikatlashtirish Sertifikatlashtirish milliy tizimi qoidalariga muvofiq identifikatsiya qilinadi hamda ulardan namunalar olinib, laboratoriya sinovlari o‘tkaziladi va sinov bayonnomalari rasmiylashtiriladi.
 Agar identifikatsiyalash natijalari bo‘yicha ariza beruvchi tomonidan taqdim etilgan namunalar normativ hujjatlarga muvofiq bo‘lmasa, ekologik sertifikatlashtirish organi tomonidan namunalar qabul qilinmaydi va ariza beruvchiga sabablari ko‘rsatilgan holda qaytariladi.
 16. Namunalar soni, tanlash tartibi, ularni identifikatsiyalash va saqlash qoidalari ekologik sertifikatlanadigan xavfli mahsulotlar va chiqindilarga normativ hujjatlarda, shu jumladan, sinov usullarida belgilanadi. 
 17. Muayyan turdagi xavfli mahsulotlar va chiqindilarga sinov bayonnomalarini rasmiylashtirish va berish muddati texnik jihatdan tartibga solish sohasidagi normativ hujjatlar bilan belgilanadigan usullarga muvofiq amalga oshiriladigan ushbu turdagi mahsulotlar va chiqindilarni sinovdan o‘tkazishning umumiy davomiyligidan kelib chiqib belgilanadi.
 Namuna olish imkoni bo‘lmagan kam miqdorni tashkil etgan, normativ hujjati, shuningdek, sinovlarni amalga oshirish uchun akkreditatsiyadan o‘tgan sinov laboratoriyasi mavjud bo‘lmagan taqdirda ekologik xavfli mahsulotlar va chiqindilarni ekologik sertifikatlash identifikatsiyalash yo‘li bilan amalga oshiriladi.
 18. Sinovlarining sifati va natijalarning ishonchliligi, shuningdek, sinovlar bayonnomalari saqlanishi uchun sinovlarni o‘tkazgan laboratoriya javobgar hisoblanadi. Sinov bayonnomalari laboratoriyaning texnik eksperti tomonidan imzolanadi va akkreditatsiyadan o‘tgan sinov laboratoriyasi rahbari tomonidan tasdiqlanadi. 
 19. Akkreditatsiyadan o‘tgan sinov laboratoriyasi sinov bayonnomalarini ariza beruvchiga va/yoki ekologik sertifikatlash organiga taqdim etadi. Agar xavfli mahsulotlar va chiqindilar sinovlari boshqa akkreditatsiyadan o‘tgan sinov laboratoriyalarida alohida parametrlar bo‘yicha o‘tkazilgan bo‘lsa, bayonnomalar bilan tasdiqlangan sinovlarning ijobiy natijalari mavjudligi ekologik xavfli mahsulot va chiqindilarning muvofiqligi ijobiy baholanishi deb hisoblanadi.
 20. Akkreditatsiyadan o‘tgan sinov laboratoriyalarida o‘tkazilgan laboratoriya sinovlarining ijobiy natijasi olinganda, ekologik sertifikatlash organi hujjatlarni texnik ekspertga baholash uchun yuboradi.
 Texnik ekspertning ijobiy qarori qabul qilinganda ekologik sertifikatlash organi bir ish kuni mobaynida ekologik sertifikatni rasmiylashtiradi va davlat reyestridan ro‘yxatdan o‘tkazadi. 
 21. Ekologik sertifikat belgilangan namunadagi blankada (bosma ish qog‘ozi) davlat tilida yoki rus tilida rasmiylashtiriladi.
 22. Ariza beruvchi o‘z hohishiga ko‘ra ekologik sertifikatni “Yagona darcha” bojxona axborot tizimi yoki ariza beruvchining ishonchli vakili orqali olishi mumkin.
 23. Ekologik sertifikat ariza beruvchiga “Yagona darcha” bojxona axborot tizimi orqali elektron shaklda ekologik sertifikatlash organining elektron imzosi bilan berilganda yoki qog‘oz shaklida ekologik sertifikatlash organining muhri va imzosining asli bo‘lganda hamda davlat reyestrida qayd etilganligini tasdiqlovchi sana va raqam ko‘rsatilganda haqiqiy hisoblanadi.
 24. Ekologik sertifikat blanki raqamlangan, himoya qilish darajasiga ega, qatiy hisobda turadigan va javobgarligi belgilangan hujjat hisoblanadi. 
 Ekologik sertifikat blankasi ushbu Nizomga 3-ilovaga muvofiq shaklda “Davlat belgisi” davlat-ishlab chiqarish birlashmasi tomonidan tayyorlanadi.
 25. Ekologik sertifikat:
 olib kirilayotgan ekologik xavfli mahsulotlar va chiqindilarga (transport vositalaridan tashqari) aniq hajmi (soni) ko‘rsatilgan bitta tashqi savdo shartnomasi (kontrakti) va yetkazib beruvchi hamda qabul qiluvchi o‘rtasida tuzilgan kelishuv(lar) nusxasiga asosan — bir kalendar yildan oshmagan muddatga;
 ekologik xavfli mahsulotlar va chiqindilarning har to‘piga — bir yildan oshmagan muddatga;
 mahsulotlarni seriyalab ishlab chiqarish jarayonlariga esa — 3 yil muddatga beriladi.
 26. Ekologik sertifikatlash organi faoliyatiga taalluqli sertifikat nusxasi va sertifikatlashtirish ishlarini olib borishda zarur bo‘lgan hujjatlar to‘plami (namuna olish dalolatnomalari, identifikatsiya dalolatnomalari, sinov bayonnomalari) ekologik sertifikat amal qilish muddatida, lekin bir yildan kam bo‘lmagan muddatda saqlanadi. Saqlash muddati tugagan hujjatlar arxivga topshiriladi yoki qonunchilik hujjatlarida belgilangan tartibda yo‘q qilinadi.
 27. Ekologik sertifikatning amal qilishi:
 ariza beruvchi ekologik sertifikatning amal qilishini to‘xtatish to‘g‘risida belgilangan tartibda ekologik sertifikatlash organiga ariza bilan murojaat qilganda — murojaat qilgan kundan boshlab;
 ariza beruvchi (yuridik shaxs)ning faoliyati tugatilgan yoki to‘xtatilganda — ushbu kundan boshlab;
 ariza beruvchi qayta tashkil etilganda — qayta tashkil etilgan kundan boshlab; 
 ariza beruvchiga bir kalendar yilga berilgan ekologik sertifikatning talablari bir yil mobaynida muntazam ravishda (ikki yoki undan ortiq) buzilishi, agar ushbu qoidabuzarliklar fuqarolarning hayoti va sog‘lig‘iga, jamoat xavfsizligiga va atrof-muhitga zarar yetkazilishiga olib kelsa o‘n ish kuniga to‘xtatiladi.
 28. Ekologik sertifikatlash organining ekologik sertifikat amal qilishini to‘xtatish to‘g‘risidagi qarori ariza beruvchiga qaror qabul qilingan kundan boshlab uch ish kuni mobaynida ekologik sertifikat amal qilishini to‘xtatishning sabablari ko‘rsatilgan holda yozma yoki elektron shaklda yetkaziladi, bunda ekologik sertifikatning amal qilishini to‘xtatish sabablari va qonunchilik hujjatlarining aniq normalari ko‘rsatiladi.
 Ariza beruvchi tomonidan ekologik sertifikatning amal qilishini to‘xtatishga sabab bo‘lgan holatlar bartaraf etilgan taqdirda, ko‘rsatib o‘tilgan holatlar bartaraf etilganligi to‘g‘risida tasdiqnoma olingan kundan boshlab o‘n ish kuni mobaynida ekologik sertifikatning amal qilishini tiklash to‘g‘risida qaror qabul qilinadi.
 29. Ariza beruvchi tomonidan ekologik sertifikatning amal qilishini to‘xtatish sabablari o‘n ish kuni mobaynida bartaraf etilmagan taqdirda, ekologik sertifikat bekor qilinadi. 
 30. Ekologik sertifikat bekor qilingan taqdirda, sertifikatning asl nusxasi ariza beruvchi tomonidan ekologik sertifikatning amal qilishini bekor qilish to‘g‘risidagi qaror olingan kundan boshlab o‘n ish kuni mobaynida ekologik sertifikatlash organiga qaytarilishi kerak.
 Bekor qilingan ekologik sertifikatlar ekologik sertifikatlash organi tomonidan yo‘q qilinadi va bu haqda tegishli dalolatnoma tuziladi. Bekor qilingan ekologik sertifikatlar to‘g‘risidagi ma’lumotlar ekologik sertifikatlash organining veb-saytida barcha ommaviy tanishish uchun e’lon qilinishi kerak.
 31. Ariza beruvchi ekologik sertifikatlash organining qaroridan norozi bo‘lgan taqdirda, sudga murojaat qilish huquqiga ega. ekologik sertifikatlash organining qarori ustidan sudga qonunchilik hujjatlarida belgilangan tartibda shikoyat qilinishi mumkin.
 32. Ariza beruvchi (yuridik yoki jismoniy shaxs) qayta tashkil etilganda, uning nomi, yuridik manzili yoki joylashgan joyi (pochta manzili) o‘zgarganda o‘n ish kuni mobaynida mazkur o‘zgartishlar haqida amaldagi ekologik sertifikatning asl nusxasini ilova qilib, uni qayta rasmiylashtirish uchun ekologik sertifikatlash organiga yozma ravishda murojaat qilishi lozim.
 Agar ariza beruvchi ilgari berilgan ekologik sertifikatning huquqiy vorisi bo‘lmasa, hujjatlarni ko‘rib chiqish bilan bog‘liq keyingi tartib-taomillar ushbu Nizomda nazarda tutilgan talablar asosida amalga oshiriladi.
 Ariza beruvchining nomi yoki joylashgan joyi (pochta manzili) o‘zgarganda uning nomiga ekologik sertifikatlash organi tomonidan bir ish kuni mobaynida amaldagi ekologik sertifikat muddatiga ekologik sertifikat rasmiylashtiriladi.
 33. Ekologik sertifikatlash organi berilgan ekologik sertifikatlar reyestrini yuritadi va ularni o‘z veb-saytida joylashtiradi.
 34. Berilgan ekologik sertifikatlar reyestrida:
 ariza beruvchining nomi, uning manzili, soliq to‘lovchining identifikatsiya raqami;
 ekologik sertifikat berilgan sana, amal qilish davri va uning ro‘yxatdan o‘tgan raqami; 
 bekor qilingan va to‘xtatib qo‘yilgan ekologik sertifikatlarning raqami, ariza beruvchining nomi, yuridik manzili, asoslari va sanalari ko‘rsatilishi lozim.
 35. Ekologik sertifikatlar reyestridagi ma’lumotlar hamma tanishishi uchun ochiq hisoblanadi.
 36. Ushbu Nizomni qo‘llashda yuzaga keladigan nizolar qonunchilik hujjatlarida belgilangan tartibda hal etiladi.
 37. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Vazirlar Mahkamasining “Ekologik xavfli mahsulotlar va chiqindilarni O‘zbekiston Respublikasiga olib kirishni va ularni uning hududidan olib chiqishni tartibga solish to‘g‘risida” 2000-yil 19-apreldagi 151-son qarori (O‘zbekiston Respublikasi QT, 2000-y., 4-son, 21-modda).
 2. Vazirlar Mahkamasining “O‘zbekiston Respublikasi hududi orqali maxsus yuklar va harbiy tarkiblarning tranzitini davlat tomonidan tartibga solish va nazorat qilish to‘g‘risida” 2002-yil 21-fevraldagi 62-son qaroriga 4-ilovaning 2-bandi (O‘zbekiston Respublikasi QT, 2002-y., 2-son, 10-modda). 
 3. Vazirlar Mahkamasining “O‘zbekiston Respublikasi hukumatining ayrim qarorlariga o‘zgartirish va qo‘shimchalar kiritish to‘g‘risida” 2003-yil 13-yanvardagi 14-son qaroriga ilovaning 17-bandi (O‘zbekiston Respublikasi QT, 2003-y., 1-son, 5-modda). 
 4. Vazirlar Mahkamasining “O‘zbekiston Respublikasi hukumatining ayrim qarorlariga o‘zgartirishlar kiritish to‘g‘risida” 2017-yil 14-noyabrdagi 915-son qaroriga 1-ilovaning 7-bandi (O‘zbekiston Respublikasi QT, 2017-y., 11-son, 261-modda).
 5. Vazirlar Mahkamasining “O‘zbekiston Respublikasi hukumatining ayrim qarorlariga o‘zgartirish va qo‘shimchalar kiritish to‘g‘risida” 2019-yil 18-sentabrdagi 787-son qaroriga ilovaning 1-bandi (O‘zbekiston Respublikasi QX, 2019-y., 19-sentabr, 3770-modda).